De havde håbet på stor opbakning, men nu har arrangørerne bag den såkaldte niqab-demonstration valgt at aflyse begivenheden.

Det oplyser initiativtageren Abu az-Zubayr i en meddelelse i facebookgruppen 'Et Kald Til Islam'. Ifølge Abu az-Zubayr er der ganske enkelt for mange risici ved at afholde demonstrationen, at de nu har valgt helt at aflyse den.

»Vi har rådført os hos rigtig mange med viden og erfaring, og vi er kommet frem til, at der er for mange risici ved at afholde den så hurtigt og med så kort varsel,« udtaler han i et lydklip i facebookgruppen.

Demonstrationen var planlagt, fordi VUC Lyngby havde nægtet seks niqab-klædte kvinder at deltage i undervisningen. Det fik tre 'rettroende' muslimer til at arrangere en demonstration for muslimske kvinders ret til at bære klædestoffet, der dækker alle kropsdele undtagen øjnene.

Demonstrationen skulle have fundet sted ved den Røde Plads ved Nørrebrohallen i København på søndag.

Ifølge Abu az-Zubayr har arrangørerne ikke kunnet garantere de niqab-klædte kvinders sikkerhed.

»Vi har blandt andet talt om søstrenes sikkerhed, og vi tør ikke risikere, at der kommer moddemonstranter, nationalister og racister. Vi frygter, at vores søstre kommer til skade, og at banderne, der er på Nørrebro, agerer på deres følelser og springer på moddemonstranterne, og der sker noget, som ikke kan styres« siger han blandt andet.

Selvom politiet har meldt deres ankomst, er Abu az-Zubayr og hans to medarrangører ikke overbeviste om sikkerheden.

Over 500 havde på Facebook tilkendegivet, at de ville deltage i demonstrationen.

Jameel Mohamed, der var medarrangør af begivenheden, bekræfter aflysningen til BT. Men han har ingen yderligere kommentarer.